钦定古今图书集成/明伦汇编/官常典/第313卷 > 户部部杂录
## 钦定古今图书集成/明伦汇编/官常典/第313卷 > 户部部杂录

东坡志林乐天《行张平叔户部侍郎判度支制诰》云：
“吾坐而决事，丞相以下不过四五，而主计之臣在焉。”
以此知唐制主计盖坐而论事也。不知四五者悉何
人。平叔议盐法至为割剥，事见《退之集》。今乐天《制诰》
亦云：“计能析秋毫，吏畏如夏日”，其人必小人也。
《闻见前录》：嘉祐中，李参自荆南帅召为三司使，参政
孙抃曰：“参刻剥聚敛之材，不可用。”改群牧使。盖祖宗
不以财计用人，至仁宗朝大臣所宗尚如此。元丰初薛向自三司使除同知枢密院，虽以能吏治、晓财用
进。时朝廷下州县，令民户养保马，天下以为不便，宰
执坚行之，向独以为不可，以本官责知随州。既死，至
元祐初，录其言，谥恭敏。

《却扫编》：“唐中叶以后，宰相兼判度支，最为重任。国朝
开宝五年，尝命参知政事薛居正兼提点三司，淮南、
江南诸路水陆转运使，吕馀庆兼提点三司，荆湖、广
南诸路水陆转运使。明年，薛拜相，仍领转运使事，又
命平章事沈义伦兼提点剑南转运使。盖袭唐之遗
制也。仁宗朝，司马温公为谏官，以天下财用不足，建”
请置总计使，用辅臣领之，以总天下之财。绍兴初，孟
观文庾以参知政事兼总制户部财用，然不入衔。
《春明梦馀录》：“禹别天下为九州，三代因之。秦分天下
为三十六郡。汉分为十三部，一部六郡。晋分为十五
道。唐十道。宋四京二十三路。元十一行中书省，二十
三道。明两京十四布政使司，后弃安南”，实十三司也。
天下地田，据《诸司职掌》载，洪武年间，田土官民共八
百五十万七千六百三十三顷六十八亩零。据《会典》
载，“弘治年间，田土官民共六百二十二万八千五十
八顷八十一亩零；万历年间，田土官民共七百一万
三千九百七十六顷二十八亩零；崇祯年间田土，据
《会计册》开载，见额七百”八十三万七千五百二十四
顷零。

天下户口：据《后湖册》开载：洪武中，户一千六十五万
二千七百八十九，口六千五十四万五千八百一十
三。弘治十五年，户九百六十九万一千五百四十八，
口六千一百四十一万六千三百七十五。嘉靖二十
年，户九百九十七万二千二百，口六千二百五十三
万一百九十五。万历中，户一千六十三万一千四百
三十六，口六千六十九万二千八百五十六。至天启、
崇祯之季，荒燹相继，巿井萧然，版籍不问可知。